

# ОБЯСНИТЕЛНА ЗАПИСКА

**за изпълнение на бюджета**

**за периода 1 януари – 31 декември 2014 година**

Българското национално радио (БНР) е бюджетна организация, която по силата на Закона за радиото и телевизията съставя, изпълнява, приключва и отчита самостоятелен бюджет, утвърден от Управителния съвет на медията. БНР е юридическо лице, което представя консолидиран финансов отчет, изготвен в съответствие с приложимите счетоводни стандарти и указанията на Министерството на финансите.

Отчетът за касовото изпълнение на бюджета към 31 декември 2014г. на Българското национално радио е изготвен при спазване на указанията на Министерството на финансите, дадени с ДДС №14 от 12.12.2014 г. В него е отразено изпълнението по бюджета на следните структури:

– БНР София

– Регионална радиостанция (РРС) Благоевград

– РРС Бургас

– РРС Варна

– РРС Видин

– РРС Пловдив

– РРС Стара Загора

– РРС Шумен

– Лентохранилище Боровец

Дейността на БНР през отчетния период е съобразена с основните цели на медията: разширяването и задълбочаването на многопрограмното развитие на БНР, създаването на нови проекти за интегрирани предавания между националните и регионалните програми и тяхното ребрандиране, по-нататъшното развитие на предавателната мрежа, налагането на общественото радио като програмен, технически и технологичен лидер.

Българското национално радио утвърди позициите си на обективна медия със силно и ярко присъствие в медийната среда.

Националната обществена медия пое под свой патронаж едни от най-значимите културни и обществени събития, като едновременно предложи бърза и разностранна информационна картина от живота в страната. Но освен емблема на безспорно медийно лидерство, Българското национално радио формира и професионални и етични стандарти, с което значително увеличава доверието към себе си.

Последователно въвеждане на нови технологии и организация на работата, непрекъснато обновяване на програмите - на това заложи БНР и през 2014 година.

**І. Приходи**

За отчетния период постъпилите приходи по сметката на Българското национално радио са в размер на 2 661 329 лева. Те са разпределени по области и параграфи, както следва:

**Област „Бюджет“**

Съгласно Закона за радиото и телевизията в приход на бюджета на БНР постъпват собствени приходи от реклама, спонсорство, дарения, лихви и други приходи, свързани с дейността.

Тези средства по приходни параграфи са както следва:

 1. По § 24-00 „Приходи и доходи от собственост” са отчетени общо

3 033 889 лева

1. §§ 24-04 „Нетни приходи от продажба на услуги,

стоки и продукция” 2 968 277 лева

1. §§ 24-05 „Приходи от наеми на имущество” 65 595 лева
2. §§ 24-08 „Приходи от лихви” 17 лева

2. По § 28-00 „Глоби и административни наказания“ 6 800 лева

3. По § 36-00 „Други неданъчни приходи” са отчетени 46 093 лева от реализирани курсови разлики, получени застрахователни обезщетения за ДМА и други неданъчни приходи.

4. По § 37-00 „Внесени ДДС и други данъци върху продажбите“ са отчетени минус 519 680 лева.

4.1. §§ 37-01 „Внесен ДДС” -449 023 лева

4.2. §§ 37-02 „Внесен данък върху приходите” -70 657 лева

Разпределението между отделните приходи по §§ 24-04 „Нетни приходи от продажба на услуги, стоки и продукция” е както следва:

 През 2014 година БНР работи с нова рекламна тарифа. Направени са промени на базовите цени на някои часови пояси и единни цени за всички дни от седмицата. Утвърдени са нови рекламни и спонсорски пакети с различна продължителност и брой излъчвания, с което договарянето става по–гъвкаво.

 В периода януари - декември 2014 г. в дирекция „Реклама и маркетинг“ са сключени 308 договора за реклама, спонсорство, медийни партньорства, излъчване на специализирани рубрики и други.

 Най-голям относителен дял в общите приходи имат приходите от рекламна дейност – 1 487 802 лева с ДДС.

Oт сключени договори с министерства и институции по различни съвместни проекти за излъчване на рубрики и информационни клипове са получени приходи в размер на 613 820 лева с ДДС, в т.ч. договори с Министерството на труда и социалната политика, Министерството на земеделието и храните, Министерството на транспорта, информационните технологии и съобщенията, Министерството на регионалното развитие, Министерството на икономиката, „Евранет+“ и други.

Приходите от технически услуги за периода са 180 801 лева с ДДС, като звукозаписни услуги предоставят и регионалните радиоцентрове.

Получените приходи от предизборната кампания за избор на Европейски парламент на 25.05.2014 година са 87 660 лева с ДДС.

Получените приходи от предизборната кампания за избор на народни представители на 05.10.2014 година са 108 986 лева с ДДС.

Приходите от концертна дейност за периода – 242 903 лева с ДДС, са преди всичко в резултат на продадени билети за сезона на Симфоничния оркестър, както и на другите музикални състави на Радиото.

Приходите от договори за спонсорство на предавания са в размер на 117 528 лева с ДДС, като основно са спонсорирани: прякото излъчване по програма „Хоризонт“ на футболните срещи от Световното първенство по футбол – Бразилия 2014 година и изявите на фестивала „Аполония“2014 във връзка с предстоящата 80-та годишнина на БНР.

От издателска и лицензионна дейност са получени 54 822 лева с ДДС.

**Област „ДЕС“**

По §§ 46-10 „Текущи дарения, помощи и други безвъзмездно получени суми от Европейския съюз” са получени 89 227, от които: 68 225 лева са финансиране от Европейския парламент по проект „Европа за мен“ (авансово преведена сума) и 21 002 лева са възстановени разходи от Фондация „Информация и природозащита“ – координиращ бенефициент по споразумение за отпускане на безвъзмездни средства от Европейската комисия във връзка с проекта „Популяризиране на устойчивото ползване на лечебните растения в България“, съфинансиран от програма LIFE+.

Продължават да се търсят варианти за максимално използване на всички ресурси, с които БНР разполага като медия и институция.

 **\***

В БНР е създаден **„Информационен продуцентски център”**. Неговата дейност включва организацията и логистиката на вътрешни и външни събития на БНР. Разработен е план за развитие и брандиране на залите за пресконференции, както и правила и цени за отдаване под наем на рекламни площи на външни клиенти. Разработва се система за офериране и разширяване на възможностите за продажби на продукти и услуги от „Златен фонд” и „Справочна редакция”.

Центърът поема и организацията на издателската дейност, а именно издаването на собствена звукозаписна продукция на БНР, както и по поръчка на външни продуценти, като изпълнява процедурите по уреждане на продуцентските, изпълнителските, авторски и сродни права. Издадени са дискове на Борис Христов, Васил Петров, Милчо Левиев и др.

През отчетния период центърът е участвал в организирането на десетки пресконференции, сързани със значими събития и актуални теми. Организирани са събития и церемонии по повод рожденния ден на БНР, авторски изложби във фоайето на Първо студио и редица други. В рамките на честването на „80 години БНР“ се реализира Арт проекта „Радиото и комуникациите в 21-ви век – мостове към бъдещето“. Центърът участва в организацията, логистиката, техническото осигуряване на националното турне „БНР на 80“ - част от юбилейната кампания.

Към Информационния продуцентски център съществува Рекламно-информационен център. Основната му цел е да информира обществеността за предстоящи събития, организирани от БНР като обществена медия и културен институт, да продава билети за предстоящите концерти, да разпространява звукозаписи, продуцирани от БНР и възпроизведени на електронни носители и да предлага и разпространява мърчандайзингови стоки.

**ІІ. Разходи**

За дейността си през 2014 година БНР е направило общо разходи в размер на 44 712 599 лева.

Изразходването на средствата по бюджетни параграфи е в рамките на утвърдения бюджет за периода и представлява 97.06 % от годишния план. Реализацията на разходите се осъществява при режим на икономии и е съобразена с целите на БНР.

Разходите са разпределени по области, дейности и параграфи, както следва:

**Област „Бюджет“**

**А. Дейност 7742 „Радио”**

По тази дейност са извършени разходи в размер на 44 396 667 лева, разпределени по следните параграфи:

**Текущи разходи**

1. По § 01-00 „Заплати и възнаграждения за персонала, нает по трудови и служебни правоотношения” са отчетени 16 536 936 лева, което представлява 36.98 % от общите разходи. Изразходваните средства са съобразени с определената средна брутна работна заплата за 2014 г.

2. По § 02-00 „Други възнаграждения и плащания за персонала” са отчетени 4 891 826 лева (10.94 % от общите разходи). Тук са отчетени възнаграждения за нещатен персонал нает по трудови правоотношения, персонал по извънтрудови правоотношения, ваучери за храна, обезщетения на персонала и други плащания.

1. По § 05-00 „Задължителни осигурителни вноски от работодатели” са отчетени 3 211 974 лева (7,18 % от общите разходи). Осигуровките са определени и отчетени съгласно КСО, ЗБДОО, ЗЗО и ЗДБРБ за 2014 г.
2. По § 10-00 „Издръжка” са отчетени 17 355 653 лева, което представлява 38,82 % от общите разходи за дейността.

4.1. §§ 10-11 „Храна” 14 232 лева

4.2. §§ 10-11 „Медикаменти” 164 лева

4.3. §§ 10-13 „Постелен инвентар и облекло” 17 645 лева

 4.4. §§ 10-14 „Учебни и научноизследователски разходи и книги за библиотеките” 217 лева

4.5. §§ 10-15 „Материали”  1 110 042 лева

4.6. §§ 10-16 „Вода, горива и енергия” 1 352 506 лева

4.7. §§ 10-20 „Разходи за външни услуги” 12 704 064 лева

Тези разходи са с най-голям относителен дял в издръжката (73.20 %). Преобладаващ тук е делът на разходите за разпространение на радиопрограмите – 9 331 053 лева.

4.8. §§ 10-30 „Текущ ремонт” 421 129 лева

4.9. §§ 10-51 „Командировки в страната” 246 723 лева

4.10. §§ 10-52 „Краткосрочни командировки в чужбина” 206 166 лева

4.11. §§ 10-53 „Дългосрочни командировки в чужбина” 95 562 лева

4.12. §§ 10-62 „Разходи за застраховки” 45 579 лева

4.13. §§ 10-69 „Други финансови услуги” 1 880 лева

4.14. §§ 10-92 „Глоби, неустойки, наказателни лихви

и съдебни обезщетения” 9 363 лева

 4.15. §§ 10-98 „Други разходи, некласифицирани

в другите параграфи и подпараграфи” 1 130 381 лева

 Най-голям дял в тези разходи имат разходите за възнаграждения за авторски права за излъчване на звукозаписи в програмите на БНР (1 066 080 лева).

1. По § 19-00 „Платени държавни и общински данъци“ са

 отчетени 455 705 лева.

 6. По § 46-00 „Членски внос” са отчетени 149 996 лева.

 Тук са отчетени разходи за членството на БНР в Европейския съюз за радио и телевизия.

**Операции с нефинансови активи**

Отчетени са разходи в размер 1 794 577 лева в т.ч.:

1. Разходите по § 51-00 са 71 568 лева.

2. Разходите по § 52-00 „Придобиване на дълготрайни материални активи” са в размер на 747 842 лева от които:

 2.1. §§52-01 „Придобиване на компютри

и хардуер” 236 826 лева

 2.2. §§52-03 „Придобиване на друго оборудване” 458 297 лева

 2.3. §§52-05 „Стопански инвентар” 20 252 лева

 2.4. §§52-06 „Инфраструктурни обекти” 32 467 лева

3. По § 53-00 „Придобиване на нематериални дълготрайни активи” са отчетени 975 167 лева, в т.ч.: програмни продукти 684 655 лева и други нематериални дълготрайни активи 290 512 лева.

За тези разходи допълнително е представена подробна обяснителна записка.

**Б. Дейност 2282 „Отбранително-мобилизационна подготовка”**

 По тази дейност са извършени разходи в размер на 31 284 лева, в т.ч.:

 1. § 02-00 „Други възнаграждения и плащания

за персонала” 3 970 лева

 2. § 05-00 „Задължителни осигурителни вноски

от работодатели” 437 лева

 3. § 10-00 „Издръжка” 20 929 лева, в т.ч.:

 3.1. §§ 10-15 „Материали” 6 945 лева

 3.2. §§ 10-16 „Вода, горива и енергия” 5 364 лева

 3.3. §§ 10-20 „Разходи за външни услуги” 1 381 лева

 3.4. §§ 10-30 „Текущ ремонт” 1 351 лева

 3.5. §§ 10-51 „Командировки в страната” 5 888 лева

4. По §§ 19-81 „Платени общински данъци“ 5 948 лева.

 **В. Дейност 7701 „Почивно дело”**

За „Почивно дело” са отчетени 66 888 лева , в т.ч.:

 1. § 01-00 „Заплати и възнаграждения за персонала нает по трудови и

служебни правоотношения” 12 509 лева

 2. § 02-00 „Други възнаграждения и плащания

за персонала” 19 209 лева

 3. § 05-00 „Задължителни осигурителни вноски

от работодатели” 5 582 лева

 4. § 10-00 „Издръжка” 20 011 лева, в т.ч.:

 4.1. §§ 10-15 „Материали” 1 742 лева

 4.2. §§ 10-16 „Вода, горива и енергия” 14 219 лева

 4.3. §§ 10-20 „Разходи за външни услуги” 3 654 лева

 4.4. §§ 10-30 „Текущ ремонт” 396 лева

 5. По §§ 19-81 „Платени общински данъци“ 9 577 лева.

 **Общото изпълнение на разходите по параграфи, област „Бюджет“ за периода спрямо годишния план е представено в следната графика:**

**Област „ДЕС“**

**А. Дейност 7742 „Радио”**

По тази дейност са извършени разходи в размер на 217 760 лева, разпределени по следните параграфи:

 1. § 02-00 „Други възнаграждения и плащания

за персонала” 138 869 лева

 2. § 05-00 „Задължителни осигурителни вноски

от работодатели” 8 909 лева

 4. § 10-00 „Издръжка” 69 972 лева, в т.ч.:

 4.1. §§ 10-15 „Материали” 16 897 лева

 4.2. §§ 10-20 „Разходи за външни услуги” 487 лева

4.3. §§ 10-51 „Командировки в страната” 7 616 лева

4.4. §§ 10-52 „Краткосрочни командировки в чужбина” 44 971 лева

4.5. §§ 10-69 „Други финансови услуги” 1 лев

4.6. §§ 19-81 „Платени общински данъци“ 10 лева.

В изпълнение на разпоредбите на Закона за радиото и телевизията, разходите на БНР са за осъществяването на основните цели на националната медия по подготовката, създаването и разпространението на следните програми:

* Две национални програми – „Хоризонт” – информационно-музикална програма и „Христо Ботев” – единствената в България програма за култура;
* Девет регионални радиостанции (Радио Благоевград, Радио Бургас, Радио Варна, Радио Видин, Радио Пловдив, Радио София, Радио Стара Загора и Радио Шумен);
* Международна програма на БНР – Радио България, излъчваща чрез интернет (в ефир само на турски език) предавания на 11 езика. Tя формира облика на страната в чужбина и представя културната и националната ни идентичност;
* Радио Бина@р.

Всички национални и регионални програми имат разкрити профили в социалните мрежи.

\*

В областта на ***програмната дейност***през 2014 година продължават усилията за задълбочаването на интеграционните процеси между националните и регионалните програми на Българското национално радио. Разработва се система за по-добра програмна и мeждупрограмна координация, която да допринесе за мултиплицирането и популяризирането на добрите достижения в ефир на отделните програми. Продължава добрата практика за създаването на поредица от съвместни предавания между отделните програми, като се обръща особено внимание на качеството и на ефективността при използването на човешките ресурси. Нараства броят на извънстудийните изяви на програмите, разширява се обемът на развлекателните предавания, преосмисля се музикалният им формат и се преформатират музикалните блокове, за да се разшири жанрово-музикалното разнообразие на програмите.

 През отчетния период дейността на Програмна дирекция бе много динамична и ползотворна. Реализираха се събития, свързани с набелязаната цел за по-добрата комуникация и координация между всички ефирни и интернет програми на БНР и за по-доброто позициониране на радиото в интернет и в социалните мрежи. В БНР се проведе семинар с лектора от ББС Джъстин Кингс. Направена е презентация за БНР и в социалните мрежи на медийния фестивал в КК Албена. Под ръководството на екип от Програмна дирекция е изготвен и внесен проект за цифровизирането на „Златния фонд“ на БНР. Проектът кандидатства за финансиране по Програма БГ08  „Културно наследство и съвременни изкуства“ на Министерство на културата. Основните дейности по проекта са закупуване на софтуер и хардуер за оборудване на дигитално студио в БНР, с две работни места и дигитализирането на 2000 часа звук от архива на радиото.  Обявена е кампания във връзка с предстоящата 80-та годишнина на БНР на 25 януари 2015 г. Във всички ефирни програми започна излъчването на предпразнични рубрики: „80 години в 80 седмици“, „Златните гласове на радиото“ и „Аз и радиото“, които са с голяма слушателска популярност . Като част от програмата за 80-тата годишнина в БНР се проведе концерт на Мистерията на българските гласове със специален гост Катрин Селие. Възобновени са литературните салони на БНР – за 24-ти май, по време на фестивала „Аполония“2014 и като част от кампанията „чети с мен“ под патронажа на президента.

\*

През отчетния период ***програма „Хоризонт”*** продължава да бъде най-слушаната българска информационна радиостанция, безусловен лидер и по доверие на аудиторията.

 В динамичната и сложна външно-политическа, икономическа и социална обстановка през периода, основното внимание на репортери, кореспонденти, и новинарски екипи се концентрира върху най-важните събития свързани с: кризата с бежанския поток от границата с Турция; отношенията с ЕРП-дружествата; протестите на тютюнопроизводители; напрежението в Украйна, референдума в Крим; екопротестите в Несебър и Кара дере, сполетелите страната природни бедствия и справянето с последствията, доклада на Европейската комисия относно напредъка на България, новата правителствена стратегия за реформа на съдебната власт, процедурата по избор от ВСС на Председател на ВКС, актуалните новини по дела с обществен интерес и други.

Програма “Хоризонт“ продължи да изпълнява обществената си мисия на публичен новинарски радиооператор по отразяване на актуалните новинарски акценти и политически процеси. С преки включвания и последяващи коментари продължи отразяването в ефир на дебатите по формиране на правителството и действията на 43-тото Народно събрание.

 Сутрешното предаване „Преди всички” прави прецизен тематичен подбор за представяне на въпросите с обществена и социална значимост и разнообразни културни сюжети. През периода тази програмна линия запази стабилната си позиция в конкурентната среда и продължи дългогодишната си традиция, да осигурява изпреварващи коментари по водещи събития от деня и да реагира незабавно на случващото се.

Предаването „Хоризонт до обед“ успешно продължи да съчетава актуалните събития от деня и темите провокирани от слушателски сигнали. В периода източник на най-много новини бяха коментарните и блоковите предавания в следобедните часове на програмата. Най-слушаните уикенд-радиопредавания, които отразяват важни за обществото теми и коментари продължиха да са „Събота 150“ и „Неделя 150“, които се предхождат от уникалния радио-формат „Седмицата на бързи обороти“. Продължи да се уплътнява присъствието на ключови политически фигури в програмната линия „Събота 12+3“ в която са представени две части - „Деконструкция“ и „Конструкция“.

 За увеличените слушателски предпочитания към „Хоризонт” все по-важни заслуги имат музикалните жанрове и специалните празнични прояви и концерти свързани с 80 годишния юбилей на БНР. В отчетния период „Хоризонт” се утвърди и като генератор на собствени музикално - развлекателни прояви пред публика, едновременно с пряко излъчване в ефира.

Сайтът на Програма „Хоризонт“ продължава да се развива като основен източник на новинарски акценти с добавката на съдържателни и текстови цитати и подкасти ( записани интервюта ), които увеличават осезателно цитиранията в останалите печатни и в електронни медии. Това се съчетава с издигането на информациите на качествено ново равнище. Новите технически възможности позволяват да се постигне по-голяма бързина на публикациите - почти в реално време да се появяват в интернет новини от емисиите и разговорите от предаванията.

 \*

През периода ***програма „Христо Ботев”*** утвърди значимото си присъствие като културно-образователен, публицистичен и музикален формат. Освен активното и пространно отразяване на знакови събития от културния, музикалния и обществения живот, програмата доразработи и задълбочи обществено-образователната си тематика с предавания в които участват най-стойностните български учени, изследователи, обществени дейци и признати експерти от страната и чужбина.

В началото на периода програмата въведе коментарното предаване „300 секунди“, в което се анализират вътрешно-политически и международни теми. Започна реализацията на съботното предаване „Изпята поезия“, което запознава аудиторията с красотата на творчеството на наши и чужди автори, претворено в песни. Задълбочи се и подхода за развитие на образователния сегмент чрез новите предавания от поредицата „непознатата история”, водени от утвърдени и иновативни представители на обществената и историческа мисъл. Част от предаванията и спектаклите, излъчени по програмата са транслирани и по интернет платформата на БНР. Транслирани са концертите от фестивала Мартенски музикални седмици, Варненско лято, фестивала за църковна музика в Поморие, Хоров фестивал във Варна, в Габрово, Пловдив, концерти и спектакли на младежки формации за алтернативна музика, театрални прояви в София, Пловдив, Смолян и Варна, Арт фестивала в София ”Ъндърграунд” и фолклорни концерти от страната. Директно са излъчени концертите на съставите на БНР от София и страната.

 Програма „Христо Ботев“ участва активно със собствена продукция в поредицата от прояви, посветени на 80 годишнината на БНР, като особено активно е прекомпозирането на знакови материали от Златния фонд и съвременната им трактовка като събитийна и историческа база. Като част от това е и сценичната и студийна възстановка на първата българска радиопиеса „Крилата помощ”, написана през 1938 г.

 Продължава тенденцията за първо отразяване на значими събития – театрални и балетни постановки, изложби, спектакли, нови книги. Програмата организира следните конкурси, завършващи със спектакли: 40-тия фестивал за сатирична и хумористична песен „Златният кос”, 31-вия национален конкурс за детска литература „Искри”, националния поетичен конкурс за хора с увредено зрение „Зрящи сърца”, 10-тото издание за алтернативна музика Аларма Пънк Джаз, националния конкурс за забавна песен „7 в 11”, конкурса за народни изпълнители „Надпяване” и др.

 Активира се дейността по съвместни предавания с основни наши ведомства с тематика евроинтеграция, както и с научни институти извън страната в областта на образованието, музиката, икономиката и културата.

\*

***Регионалните програми на Българското национално радио*** се подготвят и излъчват от осемте регионални радиоцентрове на БНР в страната и обхващат с емисиите си почти цялата територия на България.

24-часовите програми[[1]](#footnote-1) на регионалните радиостанции по медийното си съдържание са универсални (политематични като профил), с достатъчен обем новини от региона, страната и света, с разнообразни информационни и публицистични жанрови форми, както и с музика от богатите си звукозаписни фондове, даващи отлична представа за музикалната карта на България. В съдържанието на програмите присъстват общокултурни и развлекателни елементи в духа на регионалните традиции и в търсенето на онова, с което живее съвременността.

 Съвместните предавания на БНР-София и регионалните радиостанции продължават да се доказват във времето. Те са само стъпка във вярната посока. Броят им се увеличава, като най-важно е задължителното сътрудничество по повод създаването и организирането на общонационални прояви, инициативи, движения и т.н.

\*

***Радио Благоевград*** успешно защитава обществената си мисия в региона на Югозападна България. Основните приоритети на Радио Благоевград са създаването на програма за активния слушател, който търси актуалната и обективна информация, анализите и коментарите на събитията от деня и в същото време иска да изпита удоволствието от хубавата музика и развлекателните предавания.

През периода две нови предавания обогатиха в жанрово отношение програмата на медията: „Слънчево с превалявания“ и „Неделя у дома“. Стартира и рубриката „Парламент на духа“, която приканва аудиторията да пази своите корени и да пази духа на българското самосъзнание. Трите спортни предавания на медията имат широк географски и тематичен обхват. В рубриката „Младостта в спорта“ получават гласност и признание млади спортни таланти от региона.

Открити са нови рубрики в специализираните предавания за здравеопазване и образование – „Здравен компас“ и „Млад предприемач“. Процесите на българската художествена сцена се следят от предаването за изкуство и култура „Арт сезони“. Запомнящо е участието на режисьора Явор Веселинов, номиниран за наградата „Икар“ и световноизвестната българска певица Силви Вартан.

 Място в програмната схема намира и музикалното предаване „Джаз кафе“. В концертното студио са представени документален филм и два поетично-музикални спектакъла. В арт-салона свои картини показват ученици, студенти и утвърдени художници. За пета поредна година в края на месец март се реализира конкурса за млади таланти в областта на музиката „Звезди в радиото“.

 Българската народна музика от македонския край е с приоритетно звучене в програмата на Радио Благоевград. Радващо е че в класацията „Неделен мегдан” се представят все повече млади изпълнители на народна музика. Чрез преки включвания и репортажи са отразени 14-тия събор на народното творчество „ Пирин пее”, 17-то издание на международния джаз фестивал в Банско, „Опера фест” и международния фестивал „Пирин фолк”. Медията бе съорганизатор на единадесетия фолклорен фестивал „Малешево пее и танцува”, който всяка година разширява своите граници и се утвърждава като авторитетен международен форум с над 3000 посланици на фолклора от различни точки на света.

\*

***„Радио Бургас“*** реализира 12 часова програма и е единствената обществена медия в Югоизточна България.

Новините на Радио Бургас се подготвят основно от собствени информационни източници, с активно репортерско присъствие и документална подкрепа на съдържанието. Силното природно бедствие, което връхлетя Бургас в началото на септември предизвика пълна мобилизация на целия екип при цялостното отразяване на обхвата и преодоляването на щетите от бедствието в региона.

Основните блокови информационно-музикални предавания, като „С усмивка за вас от Радио Бургас“ и „Булевард Демокрация“ се утвърждават като всекидневна възможност за пряк контакт със слушателите и институциите в областта на поставянето и решаването на проблеми от всекидневието. В съботните дни се излъчва предаването „Стената“, което се подготвя и осъществява от студенти по журналистика в Бургаския Свободен университет.

От 15-ти юни до 15-ти септември радиото предложи две емисии всеки ден на руски и английски език и всекидневна едночасова програмна линия “Happy hour”, запознаваща гостите ни с културно-историческите и природни забележителности в региона. С подобна насоченост към българските слушатели е седмичната програма “Виа Понтика“.

Радио Бургас участва в цялостното техническо и журналистическо осигуряване на фестивала „Аполония“2014, деня на БНР в рамките на фестивала „Аполония“ 2014 и юбилейното турне на Биг Бенда на БНР.

\*

През отчетния период ***Радио Варна*** продължи да изпълнява трите си основни послания към аудиторията в региона: „Имате право да знаете“, „Традицията е модерна“ и „Радио Варна – другата сцена“.

За отстояване на високи професионални стандарти в журналистиката и утвърждаване на обществената медия като културна институция екипът на Радио Варна заслужи колективната награда „Варна“ и годишната награда „ПроКултура“, която се присъжда от БАРОК и Граждански институт за принос в развитието на достъпа на младите хора до култура‘2014 г.

Разнообрази се съдържанието на предаванията в програмната схема на радиото. Осъществени са три радиомоста с Националната радиокомпания на Украйна. Широк отзвук сред аудиторията продължава да получава обновеното предаване „Неизвестно за известното-археология на фокус“. Обзорното коментарно предаване „Позиция“ получи годишната награда за радиожурналистика на СБЖ.

Продължава работата по програмата за извънстудийни културни събития в подкрепа на детското и младежко творчество в региона с мото „Криле за начало“. Проведе се най-масовата аматьорска спортна проява в региона - традиционната лекоатлетическа щафетна обиколка на Радио Варна с участието на 450 атлета. Реализирана е програма с десетки извънстудийни събития и програмни форми по случай 80 години Радио Варна с мото „Радио Варна-звукът на живота“, чиято кулминация е издаването на СD с авторски проект „Седем свещени пространства“ на група „Индигооркестра“, изложба с 80 архивни фотоса от историята на радиото и юбилеен концерт. По повод 80-годишнината си Радио Варна получи златен плакет от СБЖ. Отстоявайки традиционната си позиция на информационен лидер в региона, Радио Варна разшири обхвата на извънстудийните събития, които са 423 за периода.

През последните години с двата арт салона и концертното студио медията се утвърди като алтернативен културен център в града.

\*

***Радио Видин*** реализира 18 часова програма, в която са обособени и структурирани три делнични информационно-музикални блока, три публицистични авторски и три музикални линии, плюс ежедневни и седмични тематични рубрики. Интегрират се нови програмни елементи, без да се отстъпва от позицията „Близо до хората” и като се запазва основната стилистика, тематичният и музикалният профил.

 Постоянно нарастват контактите по инициатива на слушателите на Радиото, което е още едно доказателство, че регионалната станция продължава да се утвърждава като водещ регионален оператор в Северозападна България. Тематичното обогатяване на съществуващите предавания и въвеждането на нови е съобразено с реалния обществен интерес и нужди на местната общност, с намерението да се работи за разширяването на информираността и кръгозора на слушателите.

Приключи разработването на интернет сайта на Радио Видин. Информациите, новините, репортажите и предаванията, които се публикуват на сайта, са окомплектовани със собствени снимки и звукова картина от събитията. В профила във Facebook радиото има над 10 300 активни потребители - аудитория до която достигат публикациите в социалната мрежа.

\*

Програмата на ***Радио Пловдив*** по съдържанието си е универсална с достатъчен брой новини, изпълнена с радиожурналистика и публицистика, както и с музика от твърде богатите си звукозаписни фондове. РРС Пловдив е значимо културно средище за региона и фактор за създаване на събития, които имат национално значение. Програмата продължава да действа активно в синхрон с цялостната политика на БНР за по-плътно доближаване до потребностите, интересите и вкусовете на аудиторията и отделните и групи.

 През отчетния период изпълнението на основните цели в програмата на РРС Пловдив, както винаги, е на необходимата висота. Професионално са отразени основните политически и икономически събития в региона и страната, както и многобройните промени в политическата ситуация, продиктувани от националните протести „срещу“ и „за“ правителството „Орешарски“, последвани от правителствената криза и насрочването на парламентарните избори през октомври.

Събитията около сагата с „Южен поток“, съдебния процес в Пазарджик, свързан с обвинения в радикален ислям, ремонтът на основните инфраструктурни обекти в Пловдив, измененията в данъчните ставки на местно ниво, както и всички основни събития, свързани с живота в региона и страната заеха достойно място в програмата на Радио Пловдив и в неговите обновени рубрики „На шестия ден“, „Анализи“, „Извън протокола“, „Разследванията“ и др.

През последните месеци екипите на Радио Пловдив положиха изключителни усилия при отразяването на природните бедствия в региона; напрежението с бежанците в с.Розино; последиците от фалита на КТБ и протестите на вложителите.

Изборът на Пловдив за европейска Столица на културата през 2019 г. постави нови предизвикателства пред дейността на Радио Пловдив като един от културните центрове в града. В изложбената зала във фоайето на радиото се откриха поредица изложби. Вече като пълноправен партньор медията участва в „Нощта на галериите и музеите“. С голям успех премина концертът на Биг-Бенд Пловдив пред сградата на радиото.

В програмата на Радио Пловдив стартира новото предаване „Молескин“. Още с първото си издание то предизвика интерес сред интелектуалния елит на Пловдив с нестандартната си форма и съдържание. В предаването гостуват редица известни пловдивски художници, писатели, музиканти и интелектуалци.

 \*

За столичната регионална радиостанция на БНР „***Радио София“***  2014 година започна с поредица промени в програмната схема и звуковата опаковка на отделните предавания и рубрики. Радио София заложи на модернизирането на програмата си с цел разширяване на слушателската аудитория. За дванайсетте месеца на годината екипът на програмата повиши значително броя на реализираната продукция и нейното качество. Предавания като „Ритъмът на столицата“ и „Джинджифил“ се превърнаха в запазена марка на програмата с изявени и активни слушатели. Своето място в ефира затвърдиха и предаванията „Радио кафе“, „Две четвърти“, „Трафик София“ и „Кой-кой е“.

Програмата драстично увеличи броя на новинарските си емисии и блоковите предавания. Новините затвърдиха позицията и формата си. В делничните дни те са на всеки половин час, а в почивните дни на всеки кръгъл час, от типа „headlines“. Същевременно емисиите се обогатиха съдържателно, а информацията в тях стана по-кратка и ясна.

Сутрешният информационно-музикален блок „Радиокафе“ прави обобщение на по-важните обществено-политически събития. В събота и неделя се продължава линията на делничния сутрешен блок, като в него присъстват анонси за забавни събития, интересни личности, игри с награди. Неделното издание на „Радиокафе“ допълва палитрата, като прави обобщение на по-важните обществено-политически събития на седмицата.

Обедният блок „Ритъмът на столицата“ се излъчва през всички делнични дни и се обогати с по-разчупени репортерски форми, с атрактивни гости и с предложения за почивки, пътешествия и здравословен начин на живот.

Следобедният блок „Две-четвърти“ е нестандартен поглед към събитията от деня и темите в блока от страна на водещите.

Вечерното предаване „Джинджифил“ има последователи сред младежката аудитория и затова свидетелства активността на слушателите във фейсбук в профила на предаването.

Радио София инициира, разработи и реализира успешно многобройни инициативи, насочени към различни социални групи слушатели – общо 10 на брой. 2014 година бе изключително активна за Радио София и по изпълнявани от БНР външни проекти, каквито са „Евранет плюс“, „Европа за мен“ и рубриките по ОП „Транспорт“.

В своеобразен „гвоздей“ в програмата се превърна предаването „Кабинет 90“, излъчено на 29 октомври 2014 г. - уникален крос- мултимедиен продукт, иницииран от Радио София и реализиран с помощта на БНТ в прайм тайма на двете медии, предаван пряко и чрез интернет страницата на Радио София. „Кабинет 90“ се превърна и в добър маркетингов и рекламен ход за насочване на общественото внимание към Българското национално радио.

В любима част за слушателите се превърнаха и игрите с награди, осигурени от компании-партньори на радиото. Чрез тях Радио София показа на аудиторията си, че е иновативно, отговорно към емоционалния им свят в крак със световните тенденции на игрите в ефира. Реализирани са игрите „Красиви с Чифели“, „Здраве в аванс“ и „Сладък късмет“.

За една година Радио София стана разпознаваемо и в музикално отношение. Динамичното звучене на радиото се подсили с нови джингли и сигнали, решени в стила на най-модерните радиостанции.

\*

През последните години ***Радио Стара Загора*** се утвърди като информационен лидер в региона.

Новините са гръбнака на дневната програма. Най-висок рейтинг от седмичната програма на Радиото продължават да поддържат обзорната емисия „Новини“ и спортното предаване „Спортен калейдоскоп”. Информационните емисии на Радио Стара Загора обхващат събития от седем области на страната.

Успешен за програмата на медията през отчетния период се оказа моделът на редуване на кратка информация с музика. Стремежът е да се разширява постоянно сервизната информация за пътната обстановка, времето и други. В радиообхвата на програмата се намират и 5 гранични пункта на страната, което налага информационно обезпечаване на пътуващите към Гърция и Турция.

 „Какво ново“ е рубриката с която се дава възможност на общинските власти и кметовете по места да запознаят слушателите с работата на местната власт и да дадат отговор за решаване на наболелите проблеми.

 Като музикална концепция Радио Стара Загора се опитва да наложи най-новото от българските изпълнители. Това е единствената медия в региона, която има специализирано предаване за класическа музика „Класика за всички”. За любителите на джаз музиката, операта и алтернативните стилове също имат своето място в ефира на радиото. Новата рубрика „Животът в 8 песни“ внася нов развлекателен момент в програмата. В рубриката известни личности разказват забавни истории, свързани с любими песни. През ноември се излъчи 20-то юбилейно издание на националния младежки конкурс за българска народна песен „Славейче“. В конкурса участваха над 60 деца, като наградените са осем от тях, на които ще бъдат направени професионални записи и издадени дискове.

\*

Приоритетите на ***Радио Шумен*** за периода са осигуряване на оптимални условия за развитието на обществения характер на радиото за региона на Североизточна България и запазване на устойчивите тенденции за медийно лидерство в зоната на покритие.

Като обществен доставчик на медийни услуги радиото изключително прецизно разпространява политическата, икономическата и социално значимата информация, спазвайки принципа на равнопоставеност. За хората с увреждания се излъчва предаването „Бялата лястовица“, а прелестите на България са представени чрез новото предаване „Феноменът България“.

Радио Шумен участва в организирането на редица събития и инициативи, социално-значими кампании, представяне на книги, изложби, концерти и срещи в Културния радиосалон Студио 3, като най-значимите са: благотворителен концерт „Български сърца“ за организиране на посещение на деца от Украйна до родните места и участието им в „Карнавал на плодородието“ в гр.Шумен; благотворителна акция „Радио Шумен за Мизия“ за подпомагане на пострадалите от наводнението; „Рок за Мила“ - събиране на средства за дете за операция в чужбина, международна мейл-арт изложба „Огън, земя, вода“ в която са включени творби на 50 художника; две изложби „Радио Шумен на 40+1“ по повод рождения ден на радиото и други.

Радиото продължава да участва в популяризирането на утвърдили се вече конкурси – конкурса за изпълнение на детска забавна песен „Златно петле“ и международните детско-юношески хорови празници „Д.Войников“.

\*

 ***Международната програма на БНР „Радио България”*** изпълнява важната функция на общественото радио да представя образа на България, културната и националната идентичност на страната в световното медийно пространство, да е основен източник на информация от и за България за чуждестранната аудитория и българските общности в чужбина, както и да подготвя и излъчва програми за етнически малцинства в България.

 Изцяло обновената уебстраница на “Радио България”, допринесе за по-модерно присъствие в интернет пространството. Възможността да се качва повече снимков и видео материал, както и интерактивните препратки към останалите програми на БНР (по-специално „Радио Бинар”) са стъпки напред към една съвременна мултимедия.

 Програмата на български език изцяло се препредава от Радио Лондон – радиото за българите, които живеят във Великобритания, Радио Чикаго, Торонто, Линц и Смарт FM(Лондон), както и местни радиостанции, които проявяват интерес към предаванията на чужди езици.

 „Радио България“ издава списание в английски вариант „Zoom Bulgaria“, което се разпространява на летищата София, Варна и Бургас, в информационен център на Столична община, в най-големите столични хотели, на презентациите на Българската Агенция за инвестиции в Париж, Лондон и Амстердам. То може да бъде свалено от сайтовете на българските дипломатическите мисии в чужбина, както и от сайта на Българската Агенция за инвестиции.

\*

 През 2014 година продължи развитието на ***Интернет радио „Бин@р” –*** пресечна точка между социалните мрежи и класическите медийни технологии. Този проект е разработен в синхрон с последните тенденции и препоръки на Европейския съюз за радио и телевизия, с оглед пренос на съдържание на нови мултимедийни платформи и привличане на нови, млади аудитории.

 Променена е платформата на сайта, като цялото старо съдържание е конвертирано и преместено към новата платформа, включително файловете и публикациите. Променена е и цялостната визия – дизайн и подредба, на главната страница и вътрешните страници. Въведени са коментари и от читатели. В хода на преминаването към новата платформа в сайта е извършена почти пълна интеграция към Facebook I Twitter. Коментарите на съдържанието, които са направени на страницата на „Радио Бин@р“ във Facebook, се пренасят автоматично към сайта на „Радио Бин@р“.

 По отношение на съдържанието на радиото са въведени еднакви изисквания към форматирането на публикацииите, независимо дали става дума за текст, аудио или видео. Пуснато е в експлоатация второто студио на „Радио Бин@р“, което улесни създаването на ново и разнообразно аудио-визуално съдържание.

**\***

***Уебсайтът на БНР***. Порталът на БНР – bnr.bg, селектира и експонира информацията, създадена от БНР.

 През отчетният период приключи работата по новия портал на БНР и сайтовете на отделните програми. Това са: **homepage – bnr.bg, bnr.bg/finance, сайтовете на програма „Хоризонт“, програма „Христо Ботев“, Радио България, Радио София, Радио Варна, Радио Пловдив, Радио Стара Загора, Радио Шумен, Радио Благоевград, Радио Бургас, Радио Видин.** Изградени са подсайтовете „Музикант на годината“, „Златна пролет“, „Олимпиада в Сочи“, „Избори за Европарламент“, „Парламентарни избори“ и „80 години БНР“-за предстоящата годишнина на медията. Приложението на bnr.bg за мобилните устройства вече функционира.

\*

За категоричното утвърждаване на Българското национално радио като културна институция основен аргумент е дейността на ***музикалните състави на БНР***.

През изминалия период **„Музикална къща БНР”** продължава да разширява параметрите на своята дейност, като се полагат усилия и за по-ефективна публичност на изявите на шестте ансамбъла, както и на продуцираните записи. Голяма част от проявите на музикалните състави са посветени на предстоящата 80-годишнина на БНР. Осъществени са проекти и записи на Светлана Василева и Васил Петров. С особено внимание и грижа се осъществява проектът „Пътешествие в два свята” - съвместна продукция на Милчо Левиев и хор „Космически гласове”. През периода стартира и кампанията „100 - те любими народни песни и хора на България”. По повод предстоящия юбилей на БНР се организираха концерти на ОНМ и Биг Бенда на открито. ОНМ „маркира” първия „лъч” и изнесе успешно концерти в Благоевград, Видин и Шумен с гости Янка Рупкина, Володя Стоянов и Валерия Момчилова. Биг Бендът се включи активно във втория „лъч” концерти във Варна, Созопол, Бургас, Стара Загора и Пловдив. За първи път, съвместно със Столична община под откритото небе в София се проведе и Летен музикален фестивал с участието на музикалните състави на БНР. Особено внимание заслужава концертът „БГ Рок-симфони”, събрал на една сцена музикантите от СО на БНР и най-популярните рок-групи у нас. Работи се и по проекта „ФСБ –симфони”. Тази година ще се запомни и с грандиозните проекти в Арена Армеец, осъществени с участието на музикалните състави на Радиото –„Властелинът на пръстените” и концерта на Сара Брайтмън.

 **Симфоничният оркестър на БНР** продължи с амбицията да бъдат изпълнявани най-често български произведения. По повод годишнините на Иван Спасов и Георги Минчев, оркестърът изпълни техни произведения. С голям успех преминаха концертите на македонския пианист Симон Трпчески, който бе излъчен и за EBU, грандиозното изпълнение на *Миса Солемнис* от Бетовен, представянето на Мила Георгиева, на гост-диригента Гюрер Айкал, руската цигуларка Татяна Самуил и Валентина Куцарова. Съвместната продукция с БНТ „Коледно матине” привлече много любители в празничния ден. Оркестърът участва и в международните фестивали ММФ „Мартенски музикални дни“, „Софийски музикални седмици” и „Варненско лято”.

 **Смесеният хор на БНР** в този период осъществи концерт в Студио № 1 с диригент Румен Райчев и заедно със Симфоничния оркестър участва в „Миса Солемнис”от Бетовен. За деня на Европа – 9-ти май, във Виена от EBU бе организиран концерт, в който нашият състав направи забележително представяне. По покана на Мюнхенската филхармония Мъжкият хор на БНР участва в Мюнхен в два концерта. От началото на сезон 2014/2015 хорът участва в няколко съвместни продукции със Симфоничния оркестър на БНР в зала „България”.

 **Оркестърът за народна музика** все повече се отваря към програмите на БНР. Съставът участва в класациите за млади фолклорни таланти на програма „Хоризонт” и програма „Христо Ботев”. С много голям успех премина концертът „Ритъмът на балканите”, със солисти от балканските страни и концертът „Музика в портрети“.

 **Биг Бенд на БНР** участва в церемонията по връчването на годишните награди „Сирак Скитник”,осъществи концертс програмата от „Порги и Бес” излъчен за EBU, концерт от новата поредица „Джазофония” с участието на ромски виртуози и записи свързани с проекта „Васил Петров”. Записите с Милчо Левиев и „Космически гласове“ на „Рапсодия в синьо“, както и на знакови народни песни са успешен проект за състава. Бендът откри фестивала „От А to Jazz“. Кулминация в програмата за сезона на Бенда бе концертът в НДК със световно известния джаз вокалист Кърт Елинг.

 **Детският хор на БНР** отпразнува поредния си рожден ден в Студио 1 и участва в празници на Японската култура. В края на октомври, по покана на Световната банка, откри дните на България във Франкфурт на Майн. В началото на декември се представи много успешно в продукцията „Властелинът на пръстените”. Участва и в Коледното матине със Симфоничния оркестър, както и в самостоятелен концерт в рамките на Новогодишния фестивал на НДК.

 **ВГ Радиодеца** взе участие в Седмия международен фестивал на изкуствата „Сен Дени” в гр.Лош – Франция и в концерт с Биг Бенда на БНР „Филмите на детството”.

 **„Музикална къща БНР”** развива концертната дейност на музикалните състави на БНР на едно по-високо ниво, в тясно сътрудничество с БНТ и радио Бинар, с обновена визия и съвременно виждане за мястото им в културния живот. Музикалните състави на БНР записват редовно за фонда на радиото, при това – с най-добри солисти и диригенти. Подчертан е интереса към творби на български композитори, все по-често написани по поръчка на „Музикална къща БНР“. Много ценни са документалните записи от международни фестивали. Фондът на БНР активно се попълва и от класическите концертни записи на големи артисти, които са възможни благодарение на договаряне с фестивали с издържани програми.

\*

През отчетния период продължи с ускорен темп програмата ***за техническо и технологично обновление на производствено-студийната база***, прехода към цифровизация на цялостния работен процес на подготовка и излъчване на радиопрограмите, както и подобряване покритието на страната с програмите на БНР.

Завършен е монтажът на технологичното оборудване на апаратни №№ 17 и 18 на „Златен фонд“ и са пуснати в експлоатация.

Доставена и пусната в експлоатация е цифрова портативна мобилна система за репортажи и директни предавания от външни обекти, позволяваща пренос на данни по IP протокол, мобилни 3G мрежи, ISDN линии, LAN мрежи и др. Активирани са 4 постоянни ISDN линии за преки предавания от основните стадиони в град София. Допълнително са активирани ISDN линии за резервиране преноса на звукови програми между БНР-София и Районните радиостанции.

Във връзка с преминаването на системата „Далет“ към нов билд, са мигрирани сървърите на програма „Христо Ботев“ и „Радио София“, както и всички работни станции. Дефектирал сървър в РРС Бургас е мигриран към нов и е възстановена SQL базата данни и работоспособността на системата. Извършени са аварийни ремонти и настройки на сървъри в РРС Стара Загора и РРС Благоевград. Експериментално е изграден и пуснат в тестови режим MSLynk сървър.

Доставени са репортерски цифрови записващи устройства и нови компютри за модернизиране на технологичната база.

В хода на подготовката за цифровизиране на звуковите архиви на БНР е изградена тестова постановка и са цифровизирани, поредица от звукови материали с различни параметри на аналогово-цифровото преобразуване, като резултатите са прослушани и оценени от експертна комисия. Подготвен е идеен проект за организация и оборудване за изграждане на цифров звуков архив за дълготрайно съхранение и ползване в БНР.

Изградена е система за контрол на излъчваните от БНР – София On-Line програми и стрийминги.

Въведена е система за отдалечен контрол на качеството и мониторинг на мрежите, излъчващи програмите на БНР.

 Изготвени са Технически задания и са проведени процедури за обществени поръчки за доставка на електрически и технологични кабели и електроматериали, доставка на компютри, квалифициран трансфер и система за извличане от звуков архив и интеграция със съществуващите работни системи в БНР, доставка на компютърни консумативи, доставка на звуково и мултимедийно оборудване и резервни части за компютри, доставка на специализирана цифрова подвижна стереорадиостанция, с възможност за многоканален звукозапис, ъпгрейд на цифровата контролно-разпределителна система в Централна апаратна на БНР – София. Специалисти от дирекцията участваха активно в изготвянето на Техническо задание за ремонт и модернизация на цифрово ефирно програмно студио в РРС Стара Загора.

**\***

 Основните приоритети в областта на ***радиоразпръскването*** през отчетния период са свързани с оптимизирането и планирането на покритието на България с програмите на БНР в различните радиочестотни обхвати, с направените постъпки пред регулаторните органи за предоставяне на необходимия честотен ресурс за развитието на предавателните мрежи на БНР, доизграждането и оптимизирането на предавателните мрежи и развитието на преносната мрежа за програмите на БНР, както и с контрола и мониторинга на излъчваните програми.

Извършен е преход от аналогов радиорелеен на цифров сателитен пренос на програмите на БНР от ЦА на БНР до предавателите.

Извършени са контролни измервания и мониторинг на покритието, девиацията и качеството на програмите на БНР в София и областите Враца, Видин, Монтана, Сливен, Хасково, Бургас и Пазарджик.

 За оптимизиране на покритието на страната с качествен програмен сигнал, съчетано с намаление на финансовите разходи, са подадени заявления за изменение и допълнение на разрешението на БНР за ТВРС Долно Луково и спиране на пет средновълнови и един дълговълнов предаватели.

**\***

 В областта **на инвестициите и капиталното строителство,** през периода завърши успешно изпълнението на авариен ремонт на библиотеката и монтажа на мълниеприемната система. Извършени са специализирани измервания, касаещи акустичните характеристики на Студио 1, необходими за доказване на параметрите на залата и свързани с последващото изпълнение на подмяна и реновиране на подовото покритие.

Обявени са и са в процес на изпълнение процедури, свързани с основни и текущи ремонти на сградите на БНР на територията на страната. Изпълнен е договорът за доставка на офис мебели и монтаж на офис обзавеждане за БНР.

 **\***

 Най-важният и основен критерий за изпълнението на обществените функции на Българското национално радио е доверието, обемът и степента на удовлетвореност на аудиторията. Данните от проведените **социологически проучвания** през 2014 година демонстрират водещата роля на Българското национално радио в националния радиоефир. Българското национално радио е с най-голяма слушателска аудитория в страната. Най-слушаната радиопрограма на БНР е програма „Хоризонт“ с месечна аудитория от близо 1 милион и 300 хиляди слушатели (20% от населението на страната над 15 годишна възраст). Програма „Хоризонт“ е и програмата с най-голяма седмична (17%) и среднодневна аудитория (12%) сред радиостанциите в страната и съответно и пазарният й дял е най-висок – 17%.

 Регионалните радиостанции на БНР държат първите позиции по обема на аудиториите си в своите региони. Особено популярно е Радио Благоевград, което се слуша от над 40% от населението на града. БНР излъчва единствената в страната културна програма – програма „Христо Ботев“. С пазарния си дял от 3%, тя напълно се съизмерва със сходните по формат европейски културни радиопрограми.

 **ІІІ. Натурални показатели**

**А. Обем радиопрограма**

Планираният обем радиопрограма за 2014 година е в размер на 89 607 часа, колкото са и излъчените часове.

Радиопрограмата с национално покритие за периода е 26 097 часа, а като регионална програма са отчетени 63 510 часа.

Съпоставянето на отчетните с плановите показатели е посочено в таблица 1.

  ***Таблица 1 (в часове)***

|  |  |  |  |  |
| --- | --- | --- | --- | --- |
| Програма | **План****2014 г.** | **Отчет****2014 г.** | **Включване на РРС към национален ефир** | **Общ обем****(3+4)** |
| **1** | **2** | **3** | **4** | **5** |
| **Българско** **Национално радио, в т.ч.:** | **89 607** | **88 377** | **1 230** |  **89 607** |
| **Българско** **Национално радио –София** | **34 857** | **34 857** | **0** |  **34 857** |
| Хоризонт | **8 760** |  **8 760** |  |  **8 760** |
| **Христо Ботев** | **8 760** |  **8 760** |  |  **8 760** |
| **Радио София** | **8 760** |  **8 760** |  |  **8 760** |
| **Радио България** | **6 387** |  **6 387** |  |  **6 387** |
| **Интернет радио** | **2 190** |  **2 190** |  |  **2 190** |
| **Районни****Радиостанции, в т.ч.:** | **54 750** | **53 520** |  **1 230** |  **54 750** |
| **РРС Варна** | **8 760** | **8 434** | **326** |  **8 760** |
| **РРС Пловдив** | **8 760** | **8 656** |  **104** |  **8 760** |
| **РРС Стара Загора** | **8 760** | **8 500** | **260** |  **8 760** |
| **РРС Шумен** | **8 760** | **8 525** | **235** |  **8 760** |
| **РРС Благоевград** | **8 760** | **8 455** | **305** |  **8 760** |
| **РРС Видин** | **6 570** | **6 570** |  |  **6 570** |
| **РРС Бургас** | **4 380** | **4 380** |  |  **4 380** |

**Б**. **Щатни бройки и работна заплата**

В края на отчетния период заетите щатни бройки са 1 412, средногодишните са 1 432 (в т.ч. УС и Генерален директор). Средногодишната брутна заплата е 11 557 лева а средномесечната 963 лева.

**ІV. Трансфери**

1. §§ 31-10 „Получени трансфери от ЦБ” 41 706 000 лева

2. §§ 61-01 „Получени трансфери между бюджети 6 700 лева

3. §§ 61-02 „Предоставени трансфери между бюджети - 14 434 лева

4. §§ 69-01 „Трансфери за поети данъци върху доходите на физическите лица“

 1 567 654 лева

5. §§ 69-05 „Трансфери за поети осигурителни вноски

за ДОО” 3 433 732 лева

6. §§ 69-06 „Трансфери за поети осигурителни вноски

за здравно осигуряване” 1 455 146 лева

7. §§ 69-07 „Трансфери за поети осигурителни вноски

за ДЗПО 633 506 лева

8. §§ 69-08 „Корективен трансфер“ -16 604 лева

9. §§ 69-09 „Разпределени суми за трансфер“ -7 073 434 лева

1. **Дефицит/излишък**

В края на отчетния период по този раздел е отчетен дефицит в размер на

- 353 004 лева.

1. **Финансиране на дефицита/излишъка**

 Отчетените суми в размер на 353 004 лева по този раздел произтичат от:

 1. §§ 89-02 „Суми по разчети ЦБ/БО за осигур.и данъци“ 13 646 лева

 2. § 93-00 „Друго финансиране” 108 533 лева

 §§ 93-10 „Чужди средства от други лица“ 108 433 лева

 §§ 93-38 „Друго финансиране-операции с активи“ 100 лева

 3. § 95-00 „Депозити и средства по сметки” 4 824 лева

 §§ 95-02 „Остатък в лева по валутни сметки от предходния период“

 7 744 лева

 §§ 95-05 „Остатък в касата в лева от предходния период“ 716 лева

 §§ 95-08 „Наличност в левова равностойност по валутни сметки в края на периода“ - 1 104 лева

 §§ 95-11 „Наличност в касата в лева в края на периода“ - 2 532 лева

 4. § 96-00 „Депозити и сметки консолидирани в системата на

единната сметка” 226 001 лева

 §§ 96-01 „Остатък по левови текущи сметки

от предходния период“ 1 912 037 лева

 §§ 96-07 „Наличност по левови текущи сметки

в края на периода“ -1 686 036 лева.

**VII.Формуляр-НАЛ 3**

Наличността по бюджетните левови сметки в края на периода е 1 686 036 лева.

Наличността по валутна сметка в EURO, предназначена за командировки в чужбина, в края на периода е 1 104 лева (564 евро).

Наличността в касата в лева в края на периода е 2 532 лева.

Наличността по набирателната сметка на Българското национално радио в БНБ-ЦУ, предназначена за отчитане на временно постъпили чужди средства за гаранции, във връзка с прилагането на Закона за обществените поръчки, към 31.12.2014 година е 840 лева. Съгласно Указанията на Министерство на финансите е изготвен Отчет за касовото изпълнение на операциите и наличностите по сметките за чужди средства.

**VІІІ. Справка за поетите ангажименти по бюджета и сметките за средства от ЕС.**

Информацията за поетите ангажименти към 31.12.2014 г. на БНР е отразена коректно в счетоводните сметки и обхваща всички сключени договори през периода, както и тези, които продължават от предходната година. Тя съдържа:

1.Налични ангажименти на 01.01.2014 година:

1.1. за текущи разходи – 1 985 305 лева

1.2. за капиталови разходи – 692 574 лева

2. Възникнали за периода ангажименти:

 2.1. за текущи разходи – 37 659 571 лева

 2.2. за капиталови разходи – 1 819 217 лева

3. Реализирани за периода ангажименти:

 3.1. за текущи разходи – 16 934 746 лева

 3.2. за капиталови разходи – 1 419 133 лева

4. Други промени (корекции и анулиране):

 4.1. за текущи разходи – минус 2 998 562 лева

 4.2. за капиталови разходи – минус 6 540 лева

5. Ангажименти в края на периода:

 5.1. за текущи разходи – 19 711 568 лева

 5.2. за капиталови разходи – 1 086 118 лева

Основен дял от ангажиментите в края на периода заемат:

- разходи за външни услуги на обща стойност 18 076 990 лева, които са предимно за производство и разпространение на радиопрограмите (14 297 010 лева), за телефонни и пощенски услуги (1 852 076 лева), за абонаментна поддръжка на софтуер (486 621 лева), за информационни услуги (292 983 лева), за абонаментна поддръжка на техника (36 640 лева), за абонамент на вестници и списания (23 986 лева) и за наеми (72 039 лева);

* разходи за материали – 1 004 036 лева;
* разходи за вода, горива и енергия – 30 990 лева;
* разходи за текущ ремонт – 57 441 лева;
* разходи за застраховки на сгради и МПС – 40 288 лева;
* други разходи – 468 989 лева, които са за възнаграждения за авторски права;
* разходи за оборудване, машини и съоръжения – 1 053 546 лева.

**IХ. Бюджет**

Съгласно чл.70, ал.1 от ЗРТ, БНР съставя, изпълнява, приключва и отчита самостоятелен бюджет. С протокол на УС от 24.02.2014 г. е приет бюджета на БНР за 2014 г., неговото разпределение по пълна бюджетна класификация и по второстепенни разпоредители с бюджет, както и числеността на персонала, средната работна заплата и средствата за работна заплата (съгласно чл. 62, т.6 от Закона за радиото и телевизията и в съответствие с разпоредбите на чл.13, ал.3 от Закона за публичните финанси).

За периода са извършени корекции на бюджета на БНР за 2014 година, както следва:

* предоставен допълнителен трансфер за организация и провеждане на мултимедиен концерт на Симфоничния оркестър на Българското национално радио по повод честването на 100-годишнината от рождението на Борис Христов, съгласно Постановление № 56 от 14 март 2014 г. на Министерския съвет;
* допълнително предоставена субсидия на БНР за подготовката и провеждането на изборите за членове на Европейския парламент на Република България през 2014 г., съгласно Постановление № 74 от 31 март 2014 г. на Министерския съвет;
* предоставен трансфер на БНТ през м.юни 2014 г., съгласно договор за съвместна дейност № 5-5-5-3057 от 09.04.2014 г.;
* получен трансфер от община Стара Загора, съгласно договор № 982 от 09.06.2014 г., за участието на Биг Бенда на БНР в третото издание на „JAZZ FORUM“;
* допълнително предоставена субсидия на БНР за подготовката и провеждането на изборите за народни представители през 2014 г., съгласно Постановление № 245 от 11 август 2014 г. на Министерския съвет.
* промените, приети със Закона за изменение и допълнение на Закона за бюджета на НЗОК за 2014 г. /ДВ бр.67 от 2014 г./ и в изпълнение Указанията на Министерство на финансите ДР № 7 от 12 август 2014 година, за намаление на субсидията на БНР за 2014 г. с 2 009 000 лева;
* промени в числеността на персонала на Лентохранилище Боровец, дейност „Радио“ и на числеността на персонала на Творчески дом – Говедарци, дейност „Почивно дело“.
* предоставен допълнителен трансфер за заплащане на такси за разпространение на национални и регионални програми, съгласно Постановление № 347 от 03 ноември 2014 г. на Министерския съвет;

Текущо през годината са извършвани вътрешни компенсирани корекции на текущите разходи и актуализации на поименното разпределение на капиталовите разходи за 2014 година, предвид наложените финансови ограничения и възникнали потребности от спешни доставки на дълготрайни активи.

С решение на УС на БНР от 29.12.2014 г. е приет уточнен бюджет на БНР за годината, в който са включени с вътрешни компенсирани корекции и в съответствие с очакваното изпълнение на бюджета на районните радиостанции, на Лентохранилище Боровец и на БНР София.

 **ГЕНЕРАЛЕН ДИРЕКТОР**

 **РАДОСЛАВ ЯНКУЛОВ**

1. *С изключение на Радио Видин (18-часова програма) и на Радио Бургас (12-часова програма)* [↑](#footnote-ref-1)